РЕГЛАМЕНТ (ЕО) № 1185/2009НА ЕВРОПЕЙСКИЯ ПАРЛАМЕНТ И НА СЪВЕТА
от 25 ноември 2009 година
относно статистиката за пестициди
(Текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с процедурата, предвидена в член 251 от Договора, в светлината на съвместния текст, одобрен от Помирителния комитет на 10 ноември 2009 г. (2),
като имат предвид, че:
(1)
Решение № 1600/2002/ЕО на Европейския парламент и на Съвета от 22 юли 2002 г. за установяване на Шеста програма за действие на Общността за околната среда (3) призна необходимостта от по-нататъшно намаляване на въздействието на пестицидите върху човешкото здраве и околната среда и по-специално на въздействието, дължащо се на употребата на пестициди в селското стопанство. Това решение подчерта необходимостта от постигане на по-устойчива употреба на пестициди и призова за значително цялостно намаляване на рисковете и за употреба на пестициди, съответстваща на необходимата защита на културите.
(2)
В своето съобщение до Съвета, Европейския парламент и Европейския икономически и социален комитет, озаглавено „Към тематична стратегия за устойчива употреба на пестициди“, Комисията призна необходимостта от подробна, хармонизирана и осъвременена статистика за продажбата и употребата на пестициди на равнище Общността. Такава статистика е необходима за оценка на политиките на Европейския съюз по отношение на устойчивото развитие и за изчисляване на подходящи показатели относно рисковете за здравето и околната среда, свързани с употребата на пестициди.
(3)
Наличието на хармонизирана и съпоставима статистика на Общността относно продажбите и употребата на пестициди е от съществено значение за разработване и контрол на законодателството и политиките на Общността в контекста на тематичната стратегия за устойчива употреба на пестициди.
(4)
Тъй като ефектът от Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (4) няма да стане ясен до завършването на първата оценка на активните вещества, използвани в биоциди, нито Комисията, нито повечето държави-членки в момента имат достатъчно знания или опит, за да предложат по-нататъшни мерки относно биоцидите. Следователно обхватът на настоящия регламент следва да се ограничи до пестицидите, които са обхванати от Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита (5), във връзка с които вече е налице значителен опит при събирането на данни.
(5)
Въпреки това се очаква, че предвид резултатите от оценката на Директива 98/8/ЕО и въз основа на оценка на въздействието, приложното поле на настоящия регламент ще бъде разширено, така че да включва биоцидни продукти.
(6)
Многогодишният опит на Комисията при събиране на данни за продажбата и употребата на пестициди показва необходимостта от хармонизирана методология за събиране на статистически данни на равнището на Общността, както от етапа на пускане на пазара, така и от потребителите. Освен това, като се има предвид целта за изчисляване на подходящи показатели на риска в съответствие с целите на тематичната стратегия за устойчива употреба на пестициди, статистиката трябва да е подробна, като включва и нивото на активните вещества.
(7)
Сред различните варианти за събиране на данни, разгледани при оценяване на въздействието на тематичната стратегия за устойчива употреба на пестициди, задължителното събиране на данни беше препоръчано като най-добър вариант, тъй като би дало възможност за създаване на точни и надеждни данни относно пускането на пазара и употребата на пестициди по бърз и икономически ефективен начин.
(8)
Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (6) представлява референтната рамка за разпоредбите на настоящия регламент, като по-специално изисква спазване на стандартите за професионална независимост, безпристрастност, обективност, надеждност, съотношение „стойност-ефикасност“ и статистическа поверителност.
(9)
Предаването на поверителни статистически данни се урежда с разпоредбите на Регламент (ЕО) № 223/2009. Мерките, предприети в съответствие с тези регламенти, осигуряват физическата и логическа защита на поверителните данни и гарантират, че при изготвянето и разпространяването на статистиката на Общността не се извършва неправомерно разкриване и използване на данни за нестатистически цели.
(10)
Публикуването и разпространението на данни, събрани съгласно настоящия регламент, се урежда от разпоредбите, предвидени в Регламент (ЕО) № 223/2009. Мерки, предприети в съответствие с Регламент (ЕО) № 223/2009, осигуряват физическата и логическа защита на поверителните данни и гарантират, че при произвеждането и разпространяването на статистическа информация на Общността не се извършва неправомерно разкриване и използване на данни за нестатистически цели.
(11)
Данни относно пускането на пазара и използването на пестициди, които следва да се представят в съответствие с Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчиво използване на пестицидите (7) и Регламент (ЕО) № 1107/2009 следва да бъдат оценявани съгласно съответните разпоредби от посочената директива и от посочения регламент.
(12)
Настоящият регламент следва да се прилага, без да се засягат разпоредбите на Директива 2003/4/ЕО на Европейския парламент и на Съвета от 28 януари 2003 г. относно обществения достъп до информация за околната среда (8) и на Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (9).
(13)
За да се осигурят съпоставими резултати, статистиката за пестициди следва да се изготвя в съответствие с конкретно определена разбивка, в подходяща форма и в определен срок след края на референтната година, съгласно приложенията към настоящия регламент.
(14)
Мерките, необходими за прилагането на настоящия регламент следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (10).
(15)
По-специално, на Комисията следва да бъде предоставено правомощието за определяне на третираната площ и за адаптиране на приложение III. Тъй като тези мерки са от общ характер и са предназначени да изменят несъществени елементи на настоящия регламент, включително чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.
(16)
Доколкото целта на настоящия регламент, а именно установяването на обща рамка за системно произвеждане на статистика на Общността относно пускането на пазара и употребата на пестициди, не може да бъде постигната в достатъчна степен от държавите-членки и следователно може да бъде по-добре постигната на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
(17)
Проведена бе консултация със Статистическия програмен комитет, създаден с Решение 89/382/ЕИО, Евратом на Съвета (11),
ПРИЕХА НАСТОЯЩИЯ РЕГЛАМЕНТ:
Член 1
Предмет, приложно поле и цели
1. Настоящият регламент установява обща рамка за системно произвеждане на статистика на Общността относно пускането на пазара и употребата на тези пестициди, които са продукти за растителна защита, определени в член 2, буква а), подточка i).
2. Статистиката се отнася за:
-
годишните количества пестициди, пуснати на пазара, в съответствие с приложение I;
-
годишните количества на пестицидите, използвани в съответствие с приложение II.
3. Статистиката, както и други свързани с тях данни, се използва по-специално за целите на членове 4 и 15 от Директива 2009/128/ЕО.
Член 2
Определения
За целите на настоящия регламент се прилагат следните определения:
а)
„пестициди“ означава:
i)
продукт за растителна защита съгласно определението в член 2, параграф 1 от Регламент (ЕО) № 1107/2009;
ii)
биоциден продукт съгласно определението в член 2, параграф 1 от Директива 98/8/ЕО.
б)
„вещества“ означава вещества съгласно определеното в член 3, точка 2 от Регламент (ЕО) №.1107/2009, включително активни вещества, антидоти и синергисти;
в)
„активни вещества“ означава активни вещества посочени в член 2, параграф 2 от Регламент (ЕО) № 1107/2009;
г)
„антидоти“ означава антидоти съгласно посоченото в член 2, параграф 3, буква а) от Регламент (ЕО) № 1107/2009;
д)
„синергисти“ означава синергисти съгласно посоченото в член 2, параграф 3, буква б) от Регламент (ЕО) № 1107/2009;
е)
„пускане на пазара“ е пускане на пазара съгласно определението в член 3, точка 9 от Регламент (ЕО) № 1107/2009;
ж)
„притежател на разрешението“ означава притежател на разрешението съгласно определеното в член 3, точка 24 от Регламент (ЕО) № 1107/2009;
з)
„селскостопанска употреба“ означава всеки вид употреба на продукт за растителна защита, свързана пряко или непряко с производството на растителни продукти в рамките на стопанската дейност на дадено земеделско стопанство;
и)
„професионален ползвател“ означава професионален ползвател съгласно определението в член 3, точка 1 от Директива 2009/128//ЕО;
й)
„земеделско стопанство“ означава земеделско стопанство съгласно определението в Регламент (ЕО) № 1166/2008 на Европейския парламент и на Съвета от 19 ноември 2008 г. относно изследванията на структурата на земеделските стопанства и изследването на земеделските производствени методи (12).
Член 3
Събиране, предаване и обработка на данните
1. Държавите-членки събират данните, необходими за определяне на характеристиките, изброени в приложение I, на годишна основа и за определяне на характеристиките, изброени в приложение II - на периоди от пет години, чрез:
-
изследвания,
-
информация относно пускането на пазара и употребата на пестициди, като се вземат предвид, по-специално, задълженията съгласно член 67 от Регламент (ЕО) № 1107/2009,
-
административни източници, или
-
съчетание от тези средства, включително процедури за статистически прогнози, основани на експертни мнения или модели.
2. Държавите-членки предават на Комисията (Евростат) статистическите резултати, включително поверителни данни, в съответствие с графиците и периодичността, посочени в приложения I и II. Данните се представят в съответствие с класификацията в приложение III.
3. Държавите-членки предават данните в електронна форма, в съответствие с подходящия технически формат, който Комисията (Евростат) следва да приеме в съответствие с процедурата по регулиране, посочена в член 6, параграф 2.
4. Поради съображения за поверителност, преди публикуването Комисията (Евростат) обобщава данните в съответствие с класовете химични вещества или категориите продукти, посочени в приложение III, като надлежно отчита защитата на поверителните данни на равнище отделна държава-членка. Поверителните данни се използват от националните органи и от Комисията (Евростат) само за статистически цели в съответствие с член 20 от Регламент (ЕО) № 223/2009.
Член 4
Оценка на качеството
1. За целите на настоящия регламент се прилагат критериите за качество, посочени в член 12, параграф 1 от Регламент (ЕО) № 223/2009.
2. Държавите-членки предоставят на Комисията (Евростат) доклади относно качеството на предадените данни, както е посочено в приложения I и II. Комисията (Евростат) извършва оценка на качеството на предадените данни.
Член 5
Мерки за прилагане
1. Подходящият технически формат за предаване на данни се приема в съответствие с процедурата по регулиране, посочена в член 6, параграф 2.
При необходимост Комисията може да промени изискванията, свързани с предоставянето на докладите за качеството, описани в раздел 6 от приложения I и II. Тези мерки, предназначени да изменят несъществени елементи на настоящия регламент чрез допълването му, се приемат в съответствие с процедурата по регулиране с контрол, посочена в член 6, параграф 3.
2. Комисията приема определение на „третирана площ“, посочена в раздел 2 от приложение II. Тази мярка, предназначена да измени несъществени елементи на настоящия регламент чрез допълването му, се приема в съответствие с процедурата по регулиране с контрол, посочена в член 6, параграф 3.
3. Комисията адаптира редовно и най-малко на всеки пет години списъка на веществата, които трябва да бъдат обхванати, и класификацията им по категории продукти и класове химически вещества съгласно приложение III. Тези мерки, предназначени да изменят несъществени елементи на настоящия регламент, се приемат в съответствие с процедурата по регулиране с контрол, посочена в член 6, параграф 3.
Член 6
Процедура на комитет
1. Комисията се подпомага от Комитета на Европейската статистическа система, създаден с член 7 от Регламент (ЕО) № 223/2009.
2. При позоваване на настоящия параграф се прилагат членове 5 и 7 от Решение 1999/468/ЕО, като се вземат предвид разпоредбите на член 8 от него.
Срокът, предвиден в член 5, параграф 6 от Решение 1999/468/ЕО, се определя на три месеца.
3. При позоваване на настоящия параграф се прилагат член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.
Член 7
Доклад
Комисията представя на Европейския парламент и на Съвета доклад относно прилагането на настоящия регламент на всеки пет години. Този доклад оценява по-специално качеството на предадените данни съгласно член 4, методите за събиране на данни, тежестта за бизнеса, земеделските стопанства и националните администрации, както и ползата от тази статистика в контекста на тематичната стратегия за устойчива употреба на пестицидите, по-специално по отношение на целите, определени в член 1. Ако е подходящо, той съдържа предложения предназначени да повишат по-нататък качеството на данните и методите за събиране на данни, с което да се подобри обхвата и съпоставимостта на данните и да се ограничи тежестта за бизнеса, земеделските стопанства и националните администрации.
Първият доклад се представя до 31 декември 2016 г.
Член 8
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 25 ноември 2009 година.